Astra alpínska

Astra alpínska () je druh trvácej alpínskej byliny rodu astra, z čeľade astrovité (Asteraceae). Vyskytuje sa v pohoriach Eurázie a Severnej Ameriky.

 Opis 
Astra alpínska je vysokohorská trváca bylina s krátkym rozkonáreným podzemkom. Byľ je jednotlivá, vzpriamená alebo vystúpavá, jednoduchá riedko listnatá, chlpatá, vysoká 5 až 30 cm.

Prízemné listy sú v ružici, lopatkovité až elipsovité, zúžené do krátkej listovej stopky, celistvookrajové na okraji brvité. Byľové listy sú striedavé, sediace, podlhovasto kopijovité, končisté, najvyššie listy sú čiarkovito kopijovité, všetky sú trojžilové a chlpaté.

Úbory sú jednotlivé, vrcholové, s priemerom 25 až 50 mm. Zákrov je dvojradový alebo trojradový, dlhý do 8 mm. Zákrovné listene sú rovnakého tvaru, kopijovité až čiarkovité, končisté. Lúčovité kvety  sú piestikovité, v počte 20 až 40, svetlo modrofialové, vzácne ružové, dlhé do 22 mm. Stredné kvety sú rúrkovité, zlatožlté.

Plodmi sú chlpaté nažky, dlhé do 3,5 mm, lúče chocholca sú dvakrát dlhšie ako nažka.

 Rozšírenie 
Areál prirodzeného rozšírenia astry alpínskej zahŕňa pohoria Eurázie a Severnej Ameriky. Na Slovensku sa výskyt takmer výlučne viaže na karpatskú oblasť; v panónskej oblasti rastie len v Slovenskom krase. Hojnejší výskyt je v centrálnych Karpatoch v Krivánskej Malej Fatre, Veľkej Fatre, Chočských vrchoch, Nízkych Tatrách, Západných Tatrách, Belianskych Tatrách a Pieninách. Najvyššie položený výskyt bol zaznamenaný vo výške  v Doline Siedmych prameňov, vo Vysokých Tatrách.

Na Slovensku v rámci druhu rastú aj poddruhy astra alpínska lysá (Aster alpinus subsp. glabratus) a astra alpínska chlpatá (Aster alpinus subsp. subvillosus).

 Ekológia 
Astra alpínska rastie prevážne na vápencoch, na kamenistých trávnikoch, lúkach chudobných na živiny v subalpínskom až alpínskom vegetačnom stupni, vzácne rastie aj nižšie. Kvitne od júna do augusta.

Na Slovensku sa považuje za zraniteľný (VU) taxón. Na základe posledného spracovania údajov (2023) sa doporučuje preradiť tento druh do kategórie menej dotknutý (LC).

 Využitie  
Astra alpínska sa pestuje ako obľúbená skalnička a v záhradníctvach sa ponúka celý rad jej šľachtených kultivarov. Líšia sa veľkosťou úborov (s priemerom až do 50 mm) alebo farbou lúčovitých kvetov, napríklad kultivar 'Albus' s bielymi kvetmi, 'Goliath' s veľkými úbormi a fialovomodrými kvetmi, 'Happy End' so svetloružovými kvetmi, 'Roseus' s ružovými kvetmi a iné.

 Zoznam poddruhov 
V rámci druhu eviduje databáza semenných rastlín POWO tieto súčasné poddruhy a variety:
 Aster alpinus subsp. bohemicus (Rchb.) Dostál
 Aster alpinus subsp. breyninus (Beck) Hayek
 Aster alpinus subsp. cebennensis (Braun-Blanq.) Braun-Blanq.
 Aster alpinus subsp. cylleneus (Boiss. & Orph.) Hayek
 Aster alpinus subsp. glabratus (Herbich) Dostál
 Aster alpinus subsp. subvillosus (Schur) Dostál
 Aster alpinus var. diversisquamus Y.Ling
 Aster alpinus var. serpentimontanus (Tamamsch.) Y.Ling
 Aster alpinus var. vierhapperi (Onno) Cronquist

 Referencie 

 Iné projekty 

Kategória:Flóra na Slovensku
Kategória:Zraniteľné druhy
alpínska
Kategória:Trvalé rastliny
Kategória:Alpínska flóra
Kategória:Okrasné rastliny
Kategória:Rastliny s fialovými kvetmi
Kategória:Rastliny s modrými kvetmi
Kategória:Rastliny so žltými kvetmi